સાંજના સમયે માનસરોવરના કિનારે દશ્યો જોવાની ખૂબ મજા પડી. વાદળાંના પ્રતિબિંબને કારણે અલગ અલગ રંગોની બિછાત ફેલાતી હતી. બપોરે જુદા રંગો, સાંજે અલગ રંગો – આ ગીત યાદ આવી ગયું : ‘અજબ મિલાવટ કરી અજબ બનાવટ કરી, ચિતારે રંગપ્યાલીઓ ઢાળી.’ બ્રહ્માંડના સર્જનહાર જ્યારે રંગોની મિલાવટ કરવા બેસે પછી તેમાં કંઈ કમી રહે ! કેમ્પની પાછળ ટેકરી પર ગોમ્પા હતું. તે ટેકરી પાછળનું આકાશ અદ્દભુત હતું. વાદળાં ગ્રે રંગનાં અને તેમાં તાંબાની છાંટ ! શું અદ્દભુત દશ્ય હતું !